
Vemhesség és stresszadaptáció interakcióinak vizsgálata krónikus stressz egérmodelljében a centrális projekciójú Edinger-Westphal magban

Kulcsszavak: Vemhesség, stresszadaptáció, Edinger-Westphal mag
Bevezető: A centrális projekciójú Edinger-Westphal mag (EWcp) anorexigén kokain- és amfetamin-regulált transzkript (CART) peptid expresszáló neuronjai befolyásolják a stresszadaptációt, a táplálékfelvételt, továbbá leírták szerepüket egerek fészeképítő viselkedésédében, valamint ismert, hogy oxitocin- és ösztrogénreceptorokat expresszálnak. Feltételezésünk szerint az anyai EWcp krónikus stresszre adott válasza megváltozik vemhesség során. Kutatásunk célja a krónikus variábilis enyhe stressz (CVMS) egérmodelljének kialakítása vemhesség alatt és az egerek viselkedésének, valamint az EWcp morfológiai változásainak vizsgálata.
Módszerek: 100 darab C57BL6J nőstény egeret pároztattunk, majd az állatok felét három héten keresztül CVMS modellnek vetettük alá, másik fele kontrollként szolgált. Értékeltük a vemhesedés arányát és az utódok számát. Az anhedónia vizsgálatához cukorpreferencia tesztet (SPT), míg a depresszió-szerű viselkedés értékelésére tail suspension tesztet (TST) alkalmaztunk. Az EWcp-ben RNAscope in situ hibridizációt végeztünk a Cart mRNS expressziójának vizsgálata céljából.
Eredmények: Krónikus stressz hatására az egerek vemhesedési aránya felére csökkent, azonban az utódok számát a stressz nem befolyásolta. TST-ben a vemhes egerek növekedett immobilitást mutattak, melyet a stressz nem volt képes tovább fokozni. CVMS hatására paralel csökkent az anhedónia és a Cart expressziója az EWcp-ben a vemhes egerekben.
Konklúziók: A csökkent vemhesedési arány hátterében a stressz fertilitásra kifejtett negatív hatása állhat. A stresszelt vemhes egerek fokozott cukorpreferenciája feltehetően az anorexigén hatású Cart csökkent expressziójával magyarázható. A Cart és az anhedónia paralel változása felveti az EWcp szerepét a vemhesség és a stressz interakciója során bekövetkező metabolikus változások regulációjában.



